DOI: 10.14457/tu.the.2017.1557
title: คุณภาพชีวิตการทำงานของนักสังคมสงเคราะห์บ้านพักเด็กและครอบครัว

description: การศึกษาเรื่อง “คุณภาพชีวิตการทำงานของนักสังคมสงเคราะห์ บ้านพักเด็กและครอบครัว” มีวัตถุประสงค์ เพื่อศึกษาความคิดเห็นของนักสังคมสงเคราะห์ต่อการดำเนินงานของบ้านพักเด็กและครอบครัว และคุณภาพชีวิตการทำงานของนักสังคมสงเคราะห์บ้านพักเด็กและครอบครัว ระเบียบวิธีการศึกษาเป็นการวิจัยเชิงสำรวจ กลุ่มตัวอย่างที่ศึกษา คือ ผู้ปฎิบัติงาน ตำแหน่งนักสังคมสงเคราะห์บ้านพักเด็กและครอบครัว 77 จังหวัด จำนวน 123 คน เครื่องมือที่ใช้ในการศึกษา คือ แบบสอบถาม สถิติที่ใช้ การวิเคราะห์ข้อมูล ได้แก่ ค่าร้อยละ ค่าเฉลี่ย ส่วนเบี่ยงเบนมาตรฐาน การวิเคราะห์ความแปรปรวน t-test และ F-test และเปรียบเทียบความแตกต่างรายคู่ด้วยวิธี Scheffe กำหนดค่านัยสำคัญทางสถิติที่ระดับ 0.05 สรุปผลการศึกษาได้ดังนี้ผลการศึกษาข้อมูลทั่วไปของกลุ่มตัวอย่าง ส่วนใหญ่เป็นเพศหญิง มีอายุระหว่าง 21-31 ปี อายุเฉลี่ยเท่ากับ 31.7 ปี มีสถานภาพโสด ระดับการศึกษาจบปริญญาตรี ตำแหน่งงานเป็นนักสังคมสงเคราะห์และนักสังคมสงเคราะห์ (ปฏิบัติงานด้านจิตวิทยา) ลักษณะการจ้างส่วนใหญ่เป็นพนักงานราชการ มีอายุราชการมากที่สุด 16 ปี อายุราชการเฉลี่ยเท่ากับ 5.6 ปี รายได้สูงสุดของกลุ่มตัวอย่าง 25,000 บาทต่อเดือน รายได้เฉลี่ยเท่ากับ 20,600 บาทต่อเดือน และเป็นผู้ประกอบวิชาชีพมีใบอนุญาต ผลการศึกษาภาพรวมความคิดเห็นของกลุ่มตัวอย่างต่อการดำเนินงานของบ้านพักเด็กและครอบครัว พบว่า กลุ่มตัวอย่างเห็นด้วยระดับมาก โดยเฉพาะด้านความสัมพันธ์กับผู้บังคับบัญชาและเพื่อนร่วมงาน ในประเด็นการยอมรับความสามารถของเพื่อนร่วมงานและเรียนรู้วิธีการทำงาน ผลการศึกษาภาพรวมความคิดเห็นของกลุ่มตัวอย่างต่อคุณภาพชีวิตการทำงานของนักสังคมสงเคราะห์ 8 ด้าน ประกอบด้วย ด้านความภูมิใจในองค์กร ด้านการบูรณาการด้านสังคม ด้านการพัฒนาความสามารถของบุคคล ด้านประชาธิปไตยในองค์การ ด้านความก้าวหน้าและความมั่นคงในงาน ด้านสภาพการทำงานที่มีความปลอดภัยและส่งเสริมสุขภาพ ด้านการได้รับค่าตอบแทนที่เพียงพอและยุติธรรม และด้านความสมดุลระหว่างชีวิตกับการทำงาน พบว่า กลุ่มตัวอย่างเห็นด้วยในระดับมาก โดยเฉพาะด้านความภูมิใจในองค์กรเป็นหน่วยงานคุ้มครอง พิทักษ์สิทธิ ส่งเสริมพัฒนาศักยภาพของเด็กและเยาวชน ผลการเปรียบเทียบข้อมูลทั่วไปด้านการมีใบอนุญาตผู้ประกอบวิชาชีพสังคมสงเคราะห์รับอนุญาตของกลุ่มตัวอย่างที่ต่างกันมีความคิดเห็นต่อการดำเนินงานของบ้านพักเด็กและครอบครัวด้านความสัมพันธ์กับผู้บังคับบัญชาและเพื่อนร่วมงาน และด้านนโยบายการบริหารงานที่แตกต่างกัน และผลการเปรียบเทียบข้อมูลทั่วไปด้านเพศ อายุ ระดับการศึกษา ลักษณะการจ้าง รายได้ การมีใบอนุญาตผู้ประกอบวิชาชีพสังคมสงเคราะห์รับอนุญาตของกลุ่มตัวอย่างที่ต่างกัน มีความคิดเห็นต่อคุณภาพชีวิตการทำงานแตกต่างกันอย่างมีนัยสำคัญทางสถิติที่ระดับ 0.05 ข้อเสนอแนะจากการศึกษา ระดับนโยบาย กรมกิจการเด็กและเยาวชนควรส่งเสริมให้ นักสังคมสงเคราะห์ผู้ปฎิบัติงานในบ้านพักเด็กและครอบครัวควรเข้ารับการขึ้นทะเบียนและมีใบประกอบวิชาชีพสังคมสงเคราะห์รับอนุญาตทุกคน ควรมีการเพิ่มอัตรากำลังบุคลากรและระบุตำแหน่งหน้าที่ การปฎิบัติงานของนักสังคมสงเคราะห์ในบ้านพักเด็กและครอบครัวให้เพียงพอเหมาะสมกับภารกิจของงานตามที่กฎหมายกำหนด ระดับปฎิบัติการ ด้านคุณภาพชีวิตการทำงานนักสังคมสงเคราะห์ ควรส่งเสริม ความสมดุลระหว่างชีวิตครอบครัวกับชีวิตการทำงานให้มีความสมดุล เช่น การทำกิจกรรมร่วมกับครอบครัว และกิจกรรมการทำงานเป็นทีม กิจกรรมการพัฒนาทีมสหวิชาชีพ เป็นต้น ด้านการได้รับค่าตอบแทนที่เพียงพอและยุติธรรรม ควรจัดสวัสดิการที่เพียงพอต่อการดำรงชีวิตและควรเพิ่มค่าตอบแทนนอกเวลาให้เหมาะสมและเพียงพอในการดำรงชีพ และด้านสภาพการทำงานที่มีความปลอดภัยและส่งเสริมสุขภาพ ควรจัดระบบการรักษาความปลอดภัยในการทำงานและเตรียมความพร้อมของอุปกรณ์ให้อยู่ในสภาพพร้อมใช้งาน